2. ปัจจัยความเสี่ยง

-   ปัจจัยด้านธุรกิจ

2.1 ความเสี่ยงจากการขยายธุรกิจใหม่ในด้านการให้บริการด้านการสร้างแบรนด์แบบครบวงจร
(Branding Solution Service)

เนื่องจากเป้าหมายของกลุ่มลูกค้าแต่ละธุรกิจมีความแตกต่างกันในรายละเอียด
ขึ้นอยู่กับสภาวะของตลาด พฤติกรรมของผู้บริโภค การเปลี่ยนแปลงนโยบายทางกฎหมาย
ข้อบังคับของรัฐ และเทคโนโลยีต่างๆ
ดังนั้นการกำหนดกลยุทธ์ให้กับแต่ละแบรนด์จึงต้องมีความแตกต่างกันไปตามวัตถุประสงค์
เพื่อให้เกิดประโยชน์สูงสุดแก่เจ้าของผลิตภัณฑ์หรือบริการ
แต่ลูกค้าส่วนใหญ่ไม่มีความประสงค์ที่จะหาบริษัทตัวแทนโฆษณาใหม่
หรือมีบริษัทตัวแทนโฆษณาที่ต้องการใช้อยู่ในใจแล้ว ประกอบกับในช่วงต้นปี 2553
สถานการณ์ทางการเมืองในประเทศที่ยังมีความไม่แน่นอน ส่งผลกระทบต่อภาคธุรกิจต่างๆ
มีการปรับลดงบประมาณในการประชาสัมพันธ์ทางการตลาด
โดยนำภาพยนตร์โฆษณาเก่าไปดัดแปลงแก้ไข และว่าจ้างบริษัทโฆษณาเล็กๆแทน

ทั้งนี้ บริษัทตระหนักถึงผลกระทบที่อาจเกิดขึ้น จึงมีการปรับกลยุทธ์หลายๆด้าน อาทิเช่น
การลดต้นทุนคงที่ให้มีน้อยที่สุด
การเพิ่มฐานลูกค้าใหม่ให้หลากหลายประเภทธุรกิจโดยไม่จำกัดประเภทธุรกิจของลูกค้า
หรือเงื่อนไขอื่นๆ การสร้างสรรค์ผลงานที่มีคุณภาพ การนำเสนอสิ่งที่แปลกใหม่และมีความหลากหลาย
เพื่อสร้างความพึงพอใจในการรักษาฐานลูกค้าเดิม
และตอบสนองความต้องการลูกค้าในทุกความต้องการอย่างสร้างสรรค์สืบต่อไป

2.2 ความเสี่ยงจากการไม่สามารถต่อสัญญาเช่าสถานีโทรทัศน์

การดำเนินธุรกิจผลิตและบริหารเวลารายการโทรทัศน์
ต้องทำสัญญาเช่าเวลาจากสถานีโทรทัศน์เป็นรายไตรมาสตามลักษณะปกติของธุรกิจ สำหรับปี 2553
กลุ่มบริษัทมีรายการโทรทัศน์ 3 รายการ คือ รายการ “ปลดหนี้” รายการ “ปลดหนี้ วันหยุดพิเศษ”
และรายการ “คบเด็ก...สร้างบ้าน”
ซึ่งหากสถานีโทรทัศน์ไม่ให้บริษัทต่อสัญญาเช่าเวลาในรายการใด
หรือมีการเปลี่ยนแปลงเงื่อนไขในสัญญา เช่น การขึ้นค่าเช่าเวลาออกอากาศโทรทัศน์
การลดสัดส่วนรายได้ หรือ สัดส่วนเวลาโฆษณาของบริษัท
อาจกระทบต่อผลประโยชน์และรายได้ของบริษัท

อย่างไรก็ตาม
กลุ่มบริษัทมีเป้าหมายในการเพิ่มจำนวนผู้ชมรายการทางสถานีโทรทัศน์(เพิ่มเรตติ้งรายการ)
และเพิ่มในส่วนของผู้สนับสนุนรายการ
(ซึ่งเป็นปัจจัยที่ทางสถานีโทรทัศน์ใช้ตัดสินใจในการให้ต่อสัญญาเช่าเวลาจากสถานี)
โดยมุ่งเน้นการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการในทุกๆกลุ่มเป้าหมาย
โดยมีการพัฒนารายการเพื่อให้ตรงใจผู้บริโภคให้หลากหลายขึ้น ทั้งนี้
รายการที่ผลิตจะเน้นให้ความสำคัญกับรูปแบบของรายการที่ต้องสอดคล้องกับผู้บริโภคและช่วงเวลาที่ออกอากาศเป็นสำคัญ
จากกลยุทธ์ที่ทางกลุ่มบริษัทได้ดำเนินมา ทำให้ในปี 2553
กลุ่มบริษัทมีรายได้จากการผลิตและบริหารเวลารายการโทรทัศน์เท่ากับ 125.76
ล้านบาทคิดเป็นร้อยละ 18.94 ของยอดรายได้รวมทั้งหมด เพิ่มขึ้น 9.75
ล้านบาทหรือคิดเป็นร้อยละ 8.41 เมื่อเปรียบเทียบกับช่วงเวลาเดียวกันของปีก่อน

2.3 ความเสี่ยงจากกระแสความนิยมของผู้บริโภคที่เปลี่ยนแปลง

กระแสความนิยมและความพึงพอใจของผู้บริโภคมีการเปลี่ยนแปลงอย่างรวดเร็ว
และเป็นไปตามช่วงอายุของผู้บริโภค
จึงเป็นปัจจัยหลักที่จะกระทบต่อความนิยมของคอนเทนต์ในรายการโทรทัศน์ และสื่อสิ่งพิมพ์ต่างๆ
เนื่องจากการตัดสินใจเลือกลงโฆษณา หรือโปรโมทสินค้าหรือบริการกับรายการโทรทัศน์
หรือสื่อสิ่งพิมพ์ใด เจ้าของผลิตภัณฑ์หรือบริการ
ส่วนใหญ่จะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการหรือสื่อสิ่งพิมพ์
และจากระดับความนิยมของแต่ละรายการหรือสื่อสิ่งพิมพ์
ดังนั้นหากรายการโทรทัศน์หรือสื่อสิ่งพิมพ์ของบริษัทไม่เป็นที่นิยมหรือเสื่อมความนิยมลง

อย่างไรก็ตาม
บริษัทได้พัฒนารูปแบบการนำเสนอและเนื้อหาให้มีคุณภาพสอดคล้องต่อความสนใจของผู้บริโภคอย่างต่อเนื่อง
และทำการสำรวจความนิยมของผู้บริโภคต่างๆ เช่น
เรตติ้งของรายการโทรทัศน์หรือสื่อสิ่งพิมพ์ของกลุ่มบริษัท ซึ่งได้รับความนิยมมากขึ้นอย่างต่อเนื่อง
ด้วยเหตุนี้ บริษัท
มีความเชื่อมั่นว่าจะสามารถบริหารความเสี่ยงดังกล่าวได้อย่างมีประสิทธิภาพและไม่ก่อให้เกิดความเสี่ยงอย่างมีนัยสำคัญต่อการดำเนินธุรกิจ

-   ปัจจัยด้านการบริหารจัดการ

2.4 ความเสี่ยงจากการพึ่งพิงทรัพยากรบุคคล

การพึ่งพิงผู้กำกับภาพยนตร์และทีมงาน

เนื่องจากรายได้ส่วนใหญ่ของบริษัทมาจากการผลิตภาพยนตร์โฆษณา
ซึ่งเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ
รวมทั้งการมีทีมงานที่คอยช่วยเหลือและให้การสนับสนุนเป็นอย่างดี
ดังนั้นการมีบุคลากรที่มีความเชี่ยวชาญเฉพาะด้านนี้
จึงถือเป็นปัจจัยสำคัญในการประกอบธุรกิจหลักของบริษัทที่จะสร้างสรรค์ผลงานที่มีคุณภาพ
ตรงตามความต้องการของลูกค้า และทำให้บริษัทมีรายได้อย่างต่อเนื่อง

อย่างไรก็ตาม บริษัทยังได้เล็งเห็นถึงความสำคัญของทรัพยากรบุคคลดังกล่าว
โดยบริษัทมีการตั้งนโยบายผลตอบแทนที่เป็นที่น่าพอใจกับบุคลากรและให้บุคลากรเหล่านี้มีส่วนร่วมในการบริหารงานต่างๆของบริษัท
รวมทั้งการจัดเตรียมความพร้อมทางด้านอุปกรณ์และเครื่องมือในการถ่ายทำ
เพื่ออำนวยความสะดวกในการผลิตผลงานที่มีคุณภาพได้อย่างเต็มที่ นอกจากนี้
บริษัทยังให้พนักงานมีส่วนร่วมในการเป็นเจ้าของบริษัท
โดยมีโครงการจัดสรรใบสำคัญแสดงสิทธิที่จะซื้อหุ้นสามัญให้แก่พนักงาน อีกทั้ง
บริษัทยังมีการอบรมพัฒนาบุคลากรใหม่ๆให้มีความเชี่ยวชาญมากขึ้น
รวมถึงโครงการใหม่ๆที่จะเฟ้นหาบุคลากรที่มีความสามารถ
เพื่อบริษัทจะได้มีผู้กำกับภาพยนตร์โฆษณาและทีมงานที่มีศักยภาพเพิ่มขึ้น
เพื่อเป็นการลดความเสี่ยงจากการพึ่งพาบุคลากรที่มีอยู่จำกัด
และที่ผ่านมาบริษัทมีการกระจายความเสี่ยงไปยังธุรกิจผลิตรายการโทรทัศน์
ธุรกิจให้บริการและให้เช่าอุปกรณ์ในการถ่ายทำ เป็นต้น ทั้งนี้ ในปี 2553
กลุ่มบริษัทมีรายได้จากการผลิตภาพยนตร์โฆษณาเป็นจำนวน 259.25 ล้านบาท คิดเป็นร้อยละ
39.03 ของรายได้รวมทั้งหมด ลดลง 11.39 ล้านบาทหรือลดลง คิดเป็นร้อยละ 4.21
เมื่อเปรียบเทียบกับช่วงเวลาเดียวกันของปีก่อน

2.5 ความเสี่ยงจากผลการดำเนินงานของธุรกิจจัดกิจกรรม

การที่ธุรกิจจัดกิจกรรมแสดงมีความเสี่ยงสูง เพราะต้องได้รับความร่วมมือจากหลายๆ ฝ่าย
ทั้งผู้แสดง สถานที่ ผู้ให้การสนับสนุน และผู้ชม
โดยเฉพาะการแสดงของนักแสดงต่างชาตินั้นมีความเสี่ยงสูงมาก
เนื่องจากหากผู้แสดงไม่สามารถทำตามสัญญาเนื่องจากเหตุผลสุดวิสัยต่างๆ
บริษัทจะต้องรับผิดชอบค่าเสียหายทั้งหมด อีกทั้งการจัดหาผู้ให้การสนับสนุน
และผู้ชมก็มีความเสี่ยงเช่นกัน เนื่องจากผู้สนับสนุนสามารถยกเลิกสัญญาได้เสมอ

ทั้งนี้กลุ่มบริษัทพบว่าจากสภาพแวดล้อมทางการตลาด
ที่ส่งผลให้เจ้าของผลิตภัณฑ์มีความต้องการในการสร้าง Brand
ในลักษณะที่มีการเข้าถึงผู้บริโภคแบบตรง (One on One Communication) มากขึ้น
บริษัทจึงวางแผนในการขยายลักษณะการให้บริการแก่ลูกค้า ด้วยกิจกรรมส่งเสริมการตลาด Below
The Line Activity และงานแสดงต่างๆ (Show Business)
แบบครบวงจรให้แก่ลูกค้าหรือผู้สนับสนุน
ซึ่งกิจกรรมเหล่านี้เป็นกิจกรรมที่สร้างรายได้ได้อย่างชัดเจนและช่วยลดความเสี่ยงได้ ทั้งนี้ในปี
2553 ธุรกิจจัดกิจกรรมสามารถสร้างรายได้ให้แก่กลุ่มบริษัทเป็นจำนวน 33.76 ล้านบาท
หรือคิดเป็นร้อยละ 5.08 ของรายได้รวมทั้งหมด โดยยอดรายได้ลดลงจำนวน 22.14 ล้านบาท
หรือลดลงคิดเป็นร้อยละ 39.61 เมื่อเปรียบเทียบกับช่วงเวลาเดียวกันของปีก่อน

2.6 ความเสี่ยงด้านความสามารถในการชำระหนี้ของลูกหนี้

บริษัท มีนโยบายการรับชำระหนี้จากลูกหนี้การค้าอย่างระมัดระวัง ด้วยการคัดเลือกลูกค้าที่มีศักยภาพ
และมีการกำหนด Credit Term ให้ลูกค้าอย่างเหมาะสม
รวมไปถึงการบริหารจัดเก็บหนี้อย่างใกล้ชิดและรักษาสัมพันธภาพกับลูกค้า
จึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็0บหนี้
สำหรับลูกหนี้การค้าทางด้านผลิตภาพยนตร์โฆษณาบริษัทได้มีการจัดเก็บเงิน 50 % ของสัญญาว่าจ้าง
ประมาณ 7 วันหลังวันทำสัญญา
สำหรับลูกหนี้ทางด้านธุรกิจให้เช่าและบริการอุปกรณ์ในการถ่ายทำกลุ่มบริษัทได้จัดเรียกเก็บก่อนการถ่ายทำตามใบเสนอราคาตามที่ได้ตกลงกันล่วงหน้ากับลูกค้า
เพื่อลดความเสี่ยงอย่างมีนัยสำคัญที่อาจเกิดขึ้นจากการเรียกเก็บหนี้ดังกล่าว